Απόλλων Πόντου (ποδόσφαιρο)

Η ΠΑΕ Απόλλων Πόντου είναι επαγγελματική ποδοσφαιρική ομάδα και εδρεύει στην Καλαμαριά της Θεσσαλονίκης. Η ομάδα διεξάγει τους εντός έδρας αγώνες της στο ιδιόκτητο γήπεδο του Απόλλωνα Καλαμαριάς, χωρητικότητας 7.000 θεατών. .

Ιστορία

1926-1960 
Ο Απόλλων Καλαμαριάς ιδρύθηκε στις 24 Ιανουαρίου 1926 στην Καλαμαριά από Πόντιους πρόσφυγες. Η αρχική ιδέα ήταν η ίδρυση ενός συλλόγου με σκοπό τη διάδοση της πλούσιας μουσικής παράδοσης των Ποντίων, όπου τα μέλη θα συγκεντρώνονταν για να παίξουν μαντολίνο και κιθάρα. Έτσι επιλέχθηκε ως έμβλημα της ομάδας η κεφαλή του Απόλλωνα, θεού της μουσικής στην αρχαία ελληνική μυθολογία. Αργότερα ακολούθησε η ίδρυση θεατρικού και αθλητικών τμημάτων. Τα χρώματα που επιλέχτηκαν για να αντιπροσωπεύουν το σύλλογο ήταν συμβολικά για την ποντιακή ιστορία: κόκκινο για το αίμα των ανθρώπων που έχασαν τη ζωή τους κατά τον εκπατρισμό των Ποντίων και μαύρο για το πένθος. Πρώτος πρόεδρος ορίστηκε ο Εμμανουήλ Μαγιόπουλος, ελαιοχρωματιστής στο επάγγελμα. Το 1927 ο σύλλογος εγγράφηκε στη δύναμη των ποδοσφαιρικών σωματείων Μακεδονίας και συμμετείχε για πρώτη φορά στο Πρωτάθλημα Γ' Κατηγορίας Θεσσαλονίκης.

To 1958 Απόλλωνας κατέκτησε το Πρωτάθλημα Ε.Π.Σ. Μακεδονίας. Το ντεμπούτο του συλλόγου στην Α' Εθνική Κατηγορία πραγματοποιήθηκε στις 25 Οκτωβρίου 1959 εναντίον της Προοδευτικής στο γήπεδο «Γεώργιος Καραϊσκάκης». Ο σύλλογος συμπλήρωσε τους εκατό αγώνες στην κατηγορία αυτή στις 2 Δεκεμβρίου 1962, στο γήπεδο της Τούμπας, νικώντας τον Ολυμπιακό. Λίγες ημέρες μετά, στις 8 Δεκεμβρίου, ο παίκτης της ομάδας Νικήτας Μαλιόγλου «στέφθηκε» πρώτος παίκτης στην ιστορία της Α' Εθνικής που συμπλήρωνε τις 100 συμμετοχές.

1961-1980 
Ένας άλλος ποδοσφαιριστής που συνέδεσε το όνομά του με δύο αξιοσημείωτα επιτεύγματα ήταν ο Παναγιώτης Κυπριανίδης. Αποτέλεσε τον πρώτο ποδοσφαιριστή που κλήθηκε να αγωνιστεί με τα χρώματα της Εθνικής Ελλάδος όσο αγωνιζόταν στον Απόλλωνα (22 Μαΐου 1963), και το ίδιο καλοκαίρι, αποτέλεσε τον πρώτο ποδοσφαιριστή στη χώρα που ξεπέρασε το φράγμα του ενός εκατομμυρίου δραχμών για μεταγραφή, φορώντας τη φανέλα του Ολυμπιακού. Από την πλευρά του, ένας άλλος ποδοσφαιριστής, ο Κυριάκος Μυταριώτης,  συμπλήρωσε στην καριέρα του τα 39 γκολ με τη φανέλα του Απόλλωνα Καλαμαριάς στην Α' Εθνική Κατηγορία, αποτελώντας το μοναδικό παίκτη στην ιστορία του συλλόγου που έχει να επιδείξει ανάλογο επίτευγμα μέχρι σήμερα.

Κατά την περίοδο 1964 – 1973 ο σύλλογος έπεσε από την Α' Εθνική, για να επιστρέψει στις 23 Σεπτεμβρίου 1973, πλέον στο δικό του γήπεδο. Το 1976 έγινε μέλος της ομάδας ο Δημήτρης (Τάκης) Τομπουλίδης. Ο τελευταίος αγωνίστηκε με τα χρώματα του συλλόγου μέχρι το 1994, αγωνιζόμενος στο κέντρο της άμυνας. Αποτελεί τον παίκτη με τις περισσότερες συμμετοχές στην ιστορία του Απόλλωνα Καλαμαριάς στην Α' Εθνική Κατηγορία, 233 στο σύνολο.

1981-2000 
Στις 4 Σεπτεμβρίου 1983 πραγματοποιήθηκε ο πρώτος αγώνας του Απόλλωνα Καλαμαριάς στην Α' Εθνική Κατηγορία ως Ποδοσφαιρική Ανώνυμη Εταιρεία (ΠΑΕ) με αντίπαλο τον ΠΑΟΚ στο γήπεδο Χαριλάου. Στο 60' ο Ηλίας Χατζηελευθερίου σημείωσε το πρώτο «επαγγελματικό» γκολ της Καλαμαριάς στη μεγάλη κατηγορία. Δέκα χρόνια αργότερα, η νίκη του συλλόγου επί του Απόλλωνα Αθηνών στις 4 Απριλίου 1993, ήταν σημαντική για την ιστορία του συλλόγου καθώς με αυτή έφτασε τις εκατό νίκες στην Α' Εθνική Κατηγορία.

2001-2017 
Το 2002 ο σύλλογος πέρασε στη διοίκηση του επιχειρηματία Σταύρου Παπαδόπουλου. Κατά την περίοδο 2007-08 ο Απόλλων Καλαμαριάς αγωνιζόταν στην Α' Εθνική από την οποία και τελικά υποβιβάστηκε. Ωστόσο το πέρασμα αυτό της ομάδας από την Super League έμελλε να κρίνει εμμέσως και τον πρωταθλητή της χρονιάς εκείνης, διαμέσου της εξέλιξης της πολύκροτης «Υπόθεσης Βάλνερ» (από το όνομα του Αυστριακού ποδοσφαιριστή της ομάδας, Ρόμαν Βάλνερ, που έφτασε μέχρι το διεθνές αθλητικό δικαστήριο της Λωζάνης (CAS) αλλά τελικά δυο μέρες πριν την εκδίκαση απέσυρε την προσφυγή.

Τους επόμενους μήνες ο σύλλογος βρέθηκε σε δεινή οικονομική θέση, με τα χρέη του να ανέρχονται, σύμφωνα με το μεγαλομέτοχο του Απόλλωνα, Ευθύμη Σολομωνίδη, στα 3,5 εκατομμύρια. Το Δεκέμβριο τέσσερις ποδοσφαιριστές κατέθεσαν προσφυγή, ζητώντας τα οφειλόμενα και παράλληλα τη λύση των συμβολαίων τους. Οι ιθύνοντες αναζήτησαν ποσό της τάξης των 300.000 ευρώ για άμεση πληρωμή των προσφυγών των παικτών, των ληξιπρόθεσμων δόσεων, των διακανονισμών σε ΙΚΑ και εφορία και τη συμμετοχή της ομάδας στο πρωτάθλημα της Β' Εθνικής Κατηγορίας. Η υποβολή δήλωσης συμμετοχής εκτός της προθεσμίας από την προκήρυξη του Πρωταθλήματος οδήγησε τον ιστορικό σύλλογο στη Δ' Εθνική Κατηγορία.

Κατά την περίοδο 2009-10 ο Απόλλων Καλαμαριάς συμμετείχε στο πρωτάθλημα της Δ' Εθνικής Κατηγορίας καταλαμβάνοντας την 6η θέση στην τελική βαθμολογική κατάταξη του 2ου ομίλου. Κατά την επόμενη περίοδο, 2010-11, έλαβε μέρος στο Πρωτάθλημα του 2ου ομίλου της ίδιας κατηγορίας. Η κατάκτηση της πρώτης θέσης της τελικής βαθμολογικής κατάταξης, εξασφάλισε την άνοδο στη Football League 2. Την περίοδο 2012-13, ο Απόλλων Καλαμαριάς έλαβε μέρος στο Πρωτάθλημα της Football League 2, όπου κατάφερε να ανέβει στην Football league.Την περίοδο 2014-2015 υποβιβάστηκε στην Γ'Εθνική, έχοντας όμως μια μεγάλη νίκη επί του συμπολίτη ΠΑΟΚ, με 1-0 στο κύπελλο Ελλάδος.

Τις περιόδους 2015-2016 και 2016-2017 αγωνίζεται στην Γ'Εθνική, ενώ το ποδοσφαιρικό τμήμα έχουν αναλάβει οι αδερφοί Καλαιτζίδη. Την περίοδο 2016-2017 κατέκτησε  το πρωτάθλημα του πρώτου ομίλου της Γ'Εθνικής και προβιβάστηκε στην Β' Εθνική Κατηγορία.

Οικονομικά και ιδιοκτησιακό

Επωνυμία 
Η επωνυμία της Αθλητικής Ανώνυμης Εταιρείας (ΑΑΕ), απαραίτητης για τη συμμετοχή της ομάδας (ΠΑΕ) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

 Απόλλων Καλαμαριας ΠΑΕ - Απολλων Θεσσαλονικης ΠΑΕ (Απο το 1983 έως το 2009)
 Απολλων 1926 ΠΑΕ (2013- 2015)
 Απόλλων Πόντου ΠΑΕ (2017-σημερα)

Έμβλημα 
Το έμβλημα της ομάδας έχει εξελιχθεί με την πάροδο του χρόνου. Κύριο στοιχείο του εμβλήματος αποτελεί ο θεός Απόλλων. Το 2017, στο φόντο του εμβλήματος προστέθηκε ο αετός του Πόντου.

Φίλαθλοι 
Οι οργανωμένοι οπαδοί της ομάδας λέγονται "Rossoneri".

Τίτλοι   
Πρωταθλήματα Ε.Π.Σ. Μακεδονίας (2): 1958, 1976
Πρωταθλήματα Β΄ Εθνικής (3): 1973, 1983, 1992
Πρωταθλήματα Γ' Εθνικής (4): 1975-1976, 1979-1980, 2012-2013, 2016-2017
Πρωταθλήματα Δ' Εθνικής (1): 2010-2011

Αξιομνημόνευτοι ποδοσφαιριστές

Παραπομπές

Βιβλιογραφία
Απόλλων Καλαμαριάς, στο:Συλλογικό: Εγκυκλοπαίδεια του Ποντιακού Ελληνισμού, τομ.2, εκδ.Μαλλιάρης-Παιδεία, Θεσσ/ίκη, 2007, σελ.28-35

Εξωτερικοί σύνδεσμοι 

 Επίσημος ιστότοπος
 Το Στάδιο Καλαμαριάς στο stadia.gr
 Απόλλων Καλαμαριάς, Σελίδα φιλάθλων. «Απόλλων, Πόντος, Προσφυγιά κι αίμα της καρδιάς»

 
Αθλητικοί σύλλογοι Θεσσαλονίκης
Ιδρύσεις αθλητικών συλλόγων το 1926
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1926